Okresná prokuratúra Michalovce 
Nám. Slobody 3, 071 01 Michalovce 1

Sp. zn. : 1 Pv 6/06/8807	Michalovce, 9.11.2012
EEČ : 2-66-309-2012

U Z N E S E N I E

Trestná vec:	obvinený XXXXX a spol. 
Prečin:	Porušovanie domovej slobody podľa § 194 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 2 písmeno a Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
za spolupáchateľstvo  prečinu porušovania domovej slobody podľa § 20, § 194 ods. 1, ods. 2 písm. a) Tr. zákona, ktorého sa dopustili na tom skutkovom základe, že dňa 01. 01. 2006 okolo 02.30 h  v Strážskom, na ul. Laboreckej č. 632, okres Michalovce,  po predchádzajúcej vzájomnej dohode, neoprávnene vošli do domu poškodenej XXXXX a túto počas spánku v kuchyni obaja fyzicky napadli tak, že ju najmenej po dva krát rukami udreli do oblasti tváre, pričom jej spôsobili podľa odborného lekárskeho vyjadrenia pohmoždenie úst, tržné rany v oblasti hornej a dolnej pery s dobou liečenia a práceneschopnosti do 7 dní,    
lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:

Vyšetrovateľ OR PZ, Odboru kriminálnej polície  Michalovce uznesením sp. zn. ORP-2/OVK-MI-2006  z 01. 01. 2006 začal trestné stíhanie  a uznesením z 27. 01. 2006 vzniesol obvinenie XXXXX a XXXXX,   pre spolupáchateľstvo   prečinu porušovania domovej slobody  podľa § 20,   §  194   ods. 1, ods.  2  písm.  a)  Tr.  zákona, na tom skutkovom základe, ako je  to vyššie  uvedené.

 Po skončení vyšetrovania predložil vyšetrovateľ  PZ spisový materiál s návrhom na zastavenie trestného stíhania pre vyššie uvedený prečin.

Obvinení XXXXX.  a XXXXX.,  sa k spáchaniu skutku priznali a svoje konanie oľutovali.

V priebehu vyšetrovania bola vypočutá poškodená XXXXX a svedkovia XXXXX, XXXXX, XXXXX, XXXXX, ktorí podrobne popísali priebeh incidentu v súlade s doznaním sa obvinených.  

Z trestného rozkazu tunajšieho súdu sp. zn. 3T/4/2011 z 10. 01. 2011, ktorý nadobudol právoplatnosť dňa 16. 02. 2011 som zistil, že obvinený  XXXXX.  bol odsúdený za prečin krádeže podľa § 212 ods. 2 písm. c) Tr. zákona, na súhrnný trest odňatia slobody v trvaní 28 mesiacov, s podmienečným odkladom výkonu trestu na skúšobnú dobu v trvaní 36 mesiacov za súčasného uloženia probačného dohľadu nad správaním sa obvineného počas skúšobnej doby a zároveň mu bola podľa § 51 ods. 4 písm. j) Tr. zákona uložená povinnosť zamestnať sa v skúšobnej dobe, alebo sa preukázateľne uchádzať o zamestnanie.  
Z rozsudku tunajšieho súdu sp. zn. 4T/225/2011 zo  17. 04. 2012, ktorý nadobudol právoplatnosť dňa 03. 05. 2012 som zistil, obvinený  XXXXX.  bol odsúdený za spolupáchateľstvo  prečinu  porušovania domovej slobody  podľa § 20,  § 194 ods. 1, ods. 2 písm. b,c) Tr. zákona, na  trest odňatia slobody v trvaní 24 mesiacov, s podmienečným odkladom výkonu trestu na skúšobnú dobu v trvaní 36 mesiacov. 
Z registra trestov obvineného XXXXX  som okrem vyššie uvedeného tiež zistil, že rozhodnutím Okresného súdu XXXXX sp. zn. 5T/198/2011 zo 14. 10. 2011 bol obvinený XXXXX.  odsúdený za trestný čin krádeže podľa § 205 ods. 1, ods. 3 Tr. zákona Českej republiky a iné, k trestu odňatia slobody v trvaní 1 roka, s podmienečným odkladom výkonu trestu na skúšobnú dobu v trvaní 2 rokov. 
Za prečin  porušovania domovej slobody  podľa § 194 ods. 2 Tr. zákona, za ktorý sú obvinení stíhaní, Trestný zákon stanovuje trest odňatia slobody  na jeden  až  päť rokov.
Podľa § 215 ods. 2 písm. a) Tr. poriadku prokurátor môže zastaviť trestné stíhanie, ak je trest ku ktorému môže trestné stíhanie viesť celkom bez významu popri treste, ktorý bol obvinenému pre iný čin už právoplatne uložený. 
Vzhľadom na osoby obvinených, okolnosti skutku, dobu od spáchania skutku a na tresty, ktorý  im už boli  právoplatne uložené, sa javí trest ku ktorému by mohlo trestné stíhanie viesť, celkom bez významu. 
Vzhľadom na vyššie uvedené  bolo potrebné rozhodnúť tak, ako je to uvedené vo výrokovej časti tohto uznesenia.
Týmto rozhodnutím nie sú dotknuté práva poškodeného uplatniť si prípadný nárok na náhradu škody v občianskom súdnom konaní na príslušnom súde. 

Poučenie:
Proti   tomuto  uzneseniu je prípustná sťažnosť do 3 dní od jeho doručenia cestou tunajšej prokuratúry  na Krajskú prokuratúru  v Košiciach. 

JUDr. Ivan Tvarožek
prokurátor